प्रतिष्ठित कथाकार काशीनाथ सिंह को उनकी औपन्यासिक कृति ‘रेहन के रग्घू’ के लिए 2010 का साहित्य अकादमी पुरस्कार मिलना हिंदी साहित्य के लिए बहुत ही शुभ समाचार है और हिंदी समाज को इसका स्वागत करना चाहिए। काशीनाथ सिंह बेहद प्रतिभाशाली और अपने ढंग के अकेले लेखक हैं। अरसे से लिख रहे काशीनाथ सिंह ने कथासाहित्य में अपनी जगह बनाई है। काशीनाथ सिंह के साहित्य की विषयवस्तु और उसकी भाषा उन्हें अपने समकालीनों से अलग और उल्लेखनीय बनाती है। उनकी बतकही की आख्यानपरक शैली और बनारसी लहजे वाली ठेठ भाषा का रचनाशिल्प साहित्यप्रेमियों के लिए हमेशा से गहरे आकर्षण का विषय रहा है।